มันนี่ทูเดย์
นัดเอสเอ็มอีไกล่เกลี่ยหนี้
21 พ.ย. 2557

นัดเอสเอ็มอีไกล่เกลี่ยหนี้ 
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า ธนาคารร่วมกับกรมบังคับคดี เปิดไกล่เกลี่ยลูกหนี้รายย่อยที่มีเงินต้นไม่เกิน 20 ล้านบาท ทั้งที่มีหลักประกันและไม่มีหลักประกันจำนวน 11,064 ราย คิดเป็นเงินต้นราว 7,837 ล้านบาท แยกเป็นหนี้ที่ไม่มีหลักประกัน 10,409 ราย เงินต้น 4,069.65 ล้านบาท และหนี้ที่มีหลักประกัน 655 ราย เงินต้น 3,768.27 ล้านบาท โดยคาดว่าจะส่งจดหมายถึงลูกหนี้ทั้งหมดตั้งแต่ต้นเดือน ธ.ค.นี้ เริ่มจากในเขตกรุงเทพฯ และปริมณฑลก่อน 
คลังเล็งขายพันธบัตรใหม่
กระทรวงการคลังออกประกาศจำหน่ายพันธบัตรออมทรัพย์ของกระทรวง ปีงบประมาณ 2558 ครั้งที่ 1 วงเงิน 4,000 ล้านบาท อัตราดอกเบี้ยแบบคงที่ 3.25% ต่อปี อายุ 3 ปี จำนวน 1 รุ่น แบบไร้ใบตราสาร โดยการชำระดอกเบี้ยจะดำเนินการชำระปีละ 2 งวด คือ ในวันที่ 1 มิ.ย. และ 1 ธ.ค.ของทุกปี
ทั้งนี้ กำหนดการจำหน่ายจะเริ่มตั้งแต่ 1 ธ.ค. 2557-31 มี.ค. 2558 วงเงินซื้อขั้นต่ำ 1,000 บาท/1 หน่วย วงเงินซื้อขั้นสูง 2 ล้านบาท/2,000 หน่วย ไม่จำกัดจำนวนครั้งที่เข้าซื้อต่อราย แต่วงเงินรวมที่ซื้อต้องไม่เกินรายละ 2 ล้านบาท/1 ธนาคารตัวแทนจำหน่าย ประกอบด้วย ธนาคารกรุงเทพ กรุงไทย กสิกรไทย และไทยพาณิชย์